МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ – УПРАВА ЗА ВЕТЕРИНУ на основу члана 54. Закона о државним службеницима (,,Службени гласник РС”, бр. 79/05, 81/05 - исправка, 83/05 - исправка, 64/07, 67/07 - исправка, 116/08, 104/09, 99/14, 94/17, 95/18 и 157/20), члана 9. став 1. Уредбе о интерном и јавном конкурсу за попуњавање радних места у државним органима („Службени гласник РС“, бр. 2/19 и 67/21) и Закључкa Комисије за давање сагласности за ново запошљавање и додатно радно ангажовање код корисника јавних средстава 51 Број: 112-8835/2021 од 28. септембра 2021. године, оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКИХ РАДНИХ МЕСТА**

**I Орган у коме се радна места попуњавају: Министарство пољопривреде, шумарства и водопривреде – Управа за ветерину, Нови Београд, Омладинских бригада бр. 1.**

**II** Радна места која се попуњавају:

**1.** **радно место** **за координацију послова управљања ветеринарским софтверским апликацијама, вођење регистара и администрирање база података**, Одељење за здравље животиња, у звању саветник, Управа за ветерину - 1 извршилац.

Опис послова: Учествује у припреми стручних основа за израду процедура из области информационих система, ветеринарским софтверским апликацијама и базама података; припрема техничке спецификације за софтверске модуле и апликације; припрема системске и друге извештаје, врши администрирање база података, врши конфигурисање рачунарских компоненти, укључујући и сисемски и апликативни софтвер; пружа подршку исправном функционисању мреже и мрежних компоненти у складу са утврђеним стандардима и протоколима; пружа стручну подршку приликом инсталације и имплементације нових апликативних система; надгледа и подешава рад сервера ради постизања оптималних перформанси; стара се о ажурности вођења регистара; обавља и друге послове по налогу начелника одељења.

Услови: Стечено високо образовање из научне области организационе науке или из научне области математичке науке или из научне области рачунарске науке или из стручне области електротехничко и рачунарско инжењерство на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, радно искуство у струци од најмање 3 године, положен државни стручни испит као и потребне компетенције за рад на радном месту.

Место рада: Нови Београд, улица Омладинских бригада број 1.

**2.** **радно место за правне и опште послове**, Одсек за правне, опште и финансијско материјалне послове, у звању самостални саветник, Управа за ветерину - 1 извршилац.

Опис послова: Израђује нацрте уговора и анексе уговора, решења и закључака, судских и вансудских поравнања, нацрте тужби, одговора на тужбе, жалбе и других поднесака за Државно правобранилаштво, судове и друге правосудне органе у парничним и извршним поступцима из дужничко поверилачких односа из делокруга Управе; израђује извештаје о раду ради њиховог објављивања за потребе Управе, као и информација за потребе министарства; пружа саветодавне услуге организационим јединицама Управе; прати спровођење Плана интегритета и спровођења прописа из области борбе против корупције; координира пословима на изради нацрта аката у вези са приступом информацијама од јавног значаја и заштитом података о личности и припрема одговоре на представке физичких и правних лица; припрема и израђује Годишњи извештај Поверенику за информације од јавног значаја и заштиту података о личности; учествује у изради годишњег плана рада Управе и оперативних планова и извештаја о раду Управе; обавља и друге послове по налогу шефа Одсека.

Услови: Стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, радно искуство у струци од најмање 5 година, положен државни стручни испит, као и потребне компетенције за рад на радном месту.

Место рада: Нови Београд, улица Омладинских бригада број 1.

**3.** **радно место за стручне послове у области јавних набавки**, у звању самостални саветник, Одсек за правне, опште и финансијско материјалне послове, Управа за ветерину – 1 извршилац.

Опис послова: Припрема годишњи план јавних набавки и спроводи поступак јавних набавки; припрема уговоре и друге акте у вези са поступком јавних набавки и израђује извештаје о реализованим јавним набавкама; обавља стручне послове и учествује као члан у раду комисије за јавне набавке; припрема стручна мишљења и одговоре странкама у посупку јавних набавки и припрема извештаје о спроведеним поступцима јавних набавки; израђује одговоре на захтеве за заштиту права у поступцима јавних набавки; пружа стручну помоћ понуђачима у поступцима јавних набавки; израђује годишњи извештај о спроведеним јавним набавкама; обавља и друге послове по налогу шефа Одсека.

Услови: Стечено високо образовање из научно образовног поља природно-математичких, техничко технолошких или друштвено-хуманистичких наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, радно искуство у струци од најмање 5 година, положен државни стручни испит, положен стручни испит за службеника за јавне набавке, као и потребне компетенције за рад на радном месту.

Место рада: Нови Београд улица Омладинских бригада број 1.

**III Компетенције које се проверавају у изборном поступку:**

Сагласно члану 9. Закона о државним службеницима, кандидатима при запошљавању у државни орган, под једнаким условима, доступна су сва радна места и избор кандидата се врши на основу провере компетенција.

Изборни поступак спроводи се из више обавезних фаза у којима се проверавају опште функционалне, посебне функционалне и понашајне компетенције и фазе у којој се спроводи интервју са комисијом.

Кандидатима који учествују у изборном поступку прво се проверавају опште функционалне компетенције.

**Провера општих функционалних компетенција за сва извршилачка радна места:**

1. „Организација и рад државних органа РС“ - провераваће се путем теста (писано).

2. „Дигитална писменост“ - провераваће се решавањем задатака (практичним радом на рачунару).

3. „Пословна комуникација“- провераваће се путем симулације (писано).

Напомена: У погледу провере опште функционалне компетенције „Дигитална писменост“ (поседовању знања и вештина у основама коришћења рачунара, основама коришћења интернета, обради текста и табела, табеларне калкулације), ако учесник конкурса поседује важећи сертификат, потврду или други одговарајући доказ о поседовању знања и вештина из наведених области, на траженом нивоу и жели да на основу њега буде ослобођен тестирања компетенције – Дигитална писменост, неопходно је да уз пријавни образац (уредно и у потпуности попуњен у делу \*Рад на рачунару), достави и тражени доказ у оригиналу или овереној фотокопији.

Комисија може одлучити да се кандидату изврши провера наведене компетенције, ако увидом у достављени доказ не може потпуно да оцени поседовање ове компетенције.

Информације o материјалимa за припрему кандидата за проверу општих функционалних компетенција могу се наћи на сајту Службе за управљање кадровима, www.suk.gov.rs.

**Провера посебних функционалних компетенција:**

Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то:

**За радно место под редним бројем 1:**

1.Посебна функционална компетенција за област рада студијско-аналитички послови: (прикупљање и обрада података из различитих извора, укључујући и способност критичког вредновања и анализирања доступних информација) - провераваће се писано путем симулације;

2. Посебна функционална компетенција за област рада информатички послови: (TCP/IP i DNS и серверски оперативни системи (MS Windows, Linux), базе података, информациону безбедност, системе дељења ресурса) - провераваће се писано путем симулације.

3. Посебна функционална компетенција за радно место – страни језик (Енглески језик ниво Б2) – провераваће се писмено путем теста.

**За радно место под редним бројем 2:**

1. Посебна функционална компетенција за област рада управно - правни послови:

 (општи управни поступак) - провераваће се усмено путем симулације;

2. Посебне функционалне компетенције за одређено радно место:

 (прописи из надлежности и организације органа (Закон о ветеринарству) - провераваће се усмено путем симулације;

3. Посебне функционалне компетенције за одређено радно место:

 (релевантни прописи из делокруга радног места (Закон о облигационим односима) - провераваће се усмено путем симулације.

**За радно место под редним бројем 3:**

1. Посебна функционална компетенција за област рада послови јавних набавки:

(методологија за припрему конкурсне документације у поступку јавних набавки, методологија за припрему и израду плана јавних набавки, методологија за заштиту права у поступку јавних набавки) - провераваће се усмено путем симулације.

2. Посебнe функционалнe компетенцијe за одређено радно место:

 (прописи из надлежности и организације органа (Закон о ветеринарству) - провераваће се усмено путем симулације.

 3. Посебнe функционалнe компетенцијe за одређено радно место: (релевантни прописи из делокруга радног места (Закон о јавној својини) - провераваће се усмено путем симулације.

**Провера понашајних компетенција за сва извршилачка радна места:**

Понашајне компетенције(управљање информацијама, управљање задацима и остваривање резултата, орјентација ка учењу и променама, изградња и одржавање професионалних односа, савесност, посвећеност и интегритет)- провераваће се путем психометријских тестова и интервјуа базираном на компетенцијама.

**Интервју са комисијом и вредновање кандидата**:

Процена мотивације за рад на радном месту и прихватање вредности државних органа - провераваће се путем интервјуа са комисијом (усмено).

**IV Адреса на коју се подноси попуњен образац пријаве:** Пријаве на конкурс се шаљу поштом на адресу: Министарство пољопривреде, шумарства и водопривреде - Управa за ветерину, Нови Београд, Омладинских бригада број 1, или се подносе непосредно на писарници Министарства пољопривреде, шумарства и водопривреде - Управе за ветерину, Нови Београд, Омладинских бригада број 1, са назнаком „За јавни конкурс за попуњавање извршилачких радних места”.

**V Лица задужено за давање обавештења о конкурсу:** Данијела Милосављевић Остојић, тел: 011/3117-476 од 10,00 до 13,00 часова.

**VI Општи услови за запослење:** Држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**VII Рок за подношење пријава:** Рок за подношење пријава је 8 дана и почиње да тече наредног дана од дана објављивања јавног конкурса у периодичном издању огласа Националне службе за запошљавање.

**VIII Пријава на јавни конкурс** врши се на Обрасцу пријаве који је доступан на интернет презентацији Службе за управљање кадровима, Министарства пољопривреде, шумарства и водопривреде и Управе за ветерину или у штампаној верзији на писарници Управе за ветерину, Нови Београд, Омладинских бригада бр. 1.

Пријава на јавни конкурс врши се на Обрасцу пријаве који је приложен уз текст овог конкурса и који је саставни део Уредбе о интерном и јавном конкурсу за попуњавање радних места у државним органима („Службени гласник РС“ број 2/2019 и 67/2021).

Приликом предаје пријаве на јавни конкурс пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што комисија састави списак кандидата међу којима се спроводи изборни поступак. Подносилац пријаве се обавештава о додељеној шифри у року од три дана од пријема пријаве, достављањем наведеног податка на начин који је у пријави назначио за доставу обавештења.

**IX Докази које прилажу кандидати који су успешно прошли фазе изборног поступка пре интервјуа са Конкурсном комисијом:** оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту), оригинал или оверена фотокопија доказа о радном искуству у струци (потврда, решење и други акти из којих се види на којим пословима, у ком периоду и са којом стручном спремом је стечено радно искуство) оригинал или оверена фотокопија сертификата о положеном испиту за службеника за јавне набавке (само за радно место под редним бројем 3).

Државни службеник који се пријављује на јавни конкурс, уместо уверења о држављанству и извода из матичне књиге рођених подноси решење о распоређивању или премештају на радно место у органу у коме ради или решење да је нераспоређен.

Сви докази се прилажу у оригиналу или у фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама.

**Напомена:**

Законом о општем управном поступку („Службени гласник РС“, бр. 18/16 и 95/18-аутентично тумачење) прописано је, између осталог, да су органи у обавези да по службеној дужности, када је то непходно за одлучивање у складу са законским роковима, бесплатно размењују, врше увид, обрађују и прибављају личне податке о чињеницима садржаним у службеним евиденцијама, осим ако странка изричито изјави да ће податке прибавити сама.

Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту за рад у државним органима / уверење о положеном правосудном испиту. Потребно је да учесник конкурса у делу Изјава\* у обрасцу пријаве, заокружи на који начин жели да се прибаве његови подаци из службених евиденција.

**X Рок за подношење доказа:** Кандидати који су успешно прошли претходне фазе изборног поступка, пре интервјуа са Конкурсном комисијом позивају се да у року од (5) пет радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

Докази се достављају на наведену адресу Управе за ветерину.

Кандидати који желе да конкуришу на више радних места, попуњавају пријавни образац за свако радно место посебно.

Кандидати који конкуришу на више радних места, која се разликују у погледу тражених доказа о дужини радног искуства у струци (потврда, решење и други акти из којих се види на којим пословима, у ком периоду и са којом стручном спремом је стечено радно искуство), дужни су да их доставе, у оригиналу или овереној фотокопији, према услову о дужини радног искуства у струци из радних места на која конкуришу.

**XI Врста радног односа:** За сва радна места радни однос заснива се на неодређено време.

**XII Датум и место провере компетенција учесника конкурса у изборном поступку:**

Са учесницима конкурса чије су пријаве благовремене, допуштене, разумљиве, потпуне и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, изборни поступак ће се спровести, почев од 29.новембра 2021. године, о чему ће учесници конкурса бити обавештени писаним путем на адресе које су навели у својим пријавама или путем email адресе.

Провера општих и посебних функционалних компетенција и понашајних компетенција за радно место под редним бројем 1. обавиће се у Служби за управљање кадровима, у Палати ''Србија'' Нови Београд, Булевар Михаила Пупина број 2. (источно крило).

Интервју са Конкурсном комисијом обавиће се у просторијама Управе за ветерину, улица Омладинских бригада број 1, Нови Београд.

Провера општих функционалних компетенција, посебних функционалних компетенција и понашајних компетенција за сва наведена радна места, обавиће се у Служби за управљање кадровима, у Палати ''Србија'' Нови Београд, Булевар Михаила Пупина број 2. (источно крило). У случају да се пријави већи број кандидата, провера посебних функционалних компетенција за наведена радна места обавиће се у просторијама Управе за ветерину, улица Омладинских бригада број 1, Нови Београд.

Интервју са Конкурсном комисијом обавиће се у просторијама Управе за ветерину, улица Омладинских бригада број 1, Нови Београд.

Учесници конкурса који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или email адресе), које наведу у својим обрасцима пријаве.

**Напомене**: Као државни службеник на извршилачком радном месту, може да се запосли и лице које нема положен државни стручни испит, али је дужно да га положи у прописаном року. Положен државни стручни испит није услов, нити предност за заснивање радног односа. Пробни рад је обавезан за све који први пут заснивају радни однос у државном органу. Пробни рад за радни однос на неодређено време траје шест месеци - Државни службеник на пробном раду, који је засновао радни однос на неодређено време и државни службеник који је засновао радни однос на неодређено време а који нема положен државни стручни испит, полаже државни стручни испит у року од шест месеци од дана заснивања радног односа.

Лицу на пробном раду које је радни однос засновало на радном месту под редним бројем 3. на неодређено време, а нема положен испит за службеника за јавне набавке, омогућиће се полагање испита за службеника за јавне набавке у року од шест месеци од дана заснивања радног односа.

Неблаговремене, недопуштене, неразумљиве или непотпуне пријаве биће одбачене.

Јавни конкурс спроводи Конкурсна комисије коју је именовао в.д. директора Управе за ветерину.

Овај конкурс се објављује на интернет презентацији (www.minpolj.gov.rs) и огласној табли Министарствa пољопривреде, шумарства и водопривреде, на интернет презентацији ([www.vet.minpolj.gov.rs](http://www.vet.minpolj.gov.rs)) и огласној табли Министарствa пољопривреде, шумарства и водопривреде - Управе за ветрину; на интернет презентацији Службе за управљање кадровима (www.suk.gov.rs), на порталу е-управе, на интернет презентацији, огласној табли и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.